Moeda global

No mercado de divisas e no comercio internacional, coñécese como moeda global ou mundial, ou mesmo supranacional á moeda que circula internacionalmente, sen unhas fronteiras determinadas.

 Antecedentes históricos 

 Os oito reais españois (séculos XVII-XVIII) 

miniatura|Real de oito columnario español de 1759
Nos séculos XVII e XVIII, o uso dos reais de oito de prata cuñados nas casas de moeda dos territorios españois nas Américas estendeuse a outros territorios cara ao oeste ata Asia e cara ao leste ata Europa, co que esta moeda se constituíu na primeira de circulación global. A supremacía política de España no escenario mundial, a importancia das rutas comerciais españolas a través do Atlántico e o Pacífico, xunto coa a calidade e a pureza da súa moeda da prata motivaron que esta fose aceptada internacionalmente durante dous séculos.Woodcock, R. (2009). Páxinas 104-105.Osborne, T. J. (2012). Páxina 31.

O real de oito ou peso español tiña curso legal nos territorios españois do Pacífico, como as Filipinas, a Micronesia, Guam e as Illas Carolinas, e máis tarde ampliouse á China e a outros países do sueste asiático, ata mediados do século XIX.

En América circulou con naturalidade nesa época en toda a América do sur e Central (agás no Brasil), así como nos Estados Unidos e no Canadá.

En Europa tiña curso legal na Península Ibérica, na maioría dos territorios da Península Itálica (Milán, o Reino de Nápoles, Sicilia, Sardeña etc.), no Franco-Condado (Francia) e nos Países Baixos españois, e tamén se utilizaba noutros estados europeos de influencia austríaca e de Habsburgo.
miniatura|Lingotes de ouro

 O padrón ouro (séculos XIX e XX) 

Antes do século XIX e durante case todo el, o comercio internacional estivo caracterizado polas moedas que representaban pesos de ouro. A maioría das moedas nacionais supuñan neses tempos, en esencia, diferentes xeitos de medir pesos de ouro. Por este motivo, algúns estudosos afirman que o ouro foi realmente a primeira moeda global da historia.Kemmerer, E. W. (1994). Páxina 154.Friedman, M. (1963). Páxina 543.Drummond, I. M. (1988).

O derrubamento do padrón do ouro coa chegada da primeira guerra mundial tivo, xa que logo, implicacións moi significativas para o comercio global.Nicholson, J. S.. "The Abandonment of the Gold Standard". The Quarterly Review. Vol 223. Páxinas 409-423. Abril de 1915.

 A libra esterlina (século XX) 

Antes de 1944, a moeda de referencia mundial do século XX era a do Reino Unido, a libra sterling, ata que este papel preponderante se transmitiu ao dólar dos Estados Unidos, coas conseguintes implicacións para os bancos centrais.Schenk, C. "The Retirement of Sterling as a Reserve Currency after 1945: Lessons for the US Dollar ?". Canadian Network for Economic History conference,10/2009.

 O dólar dos EEUU (séculos XX e XXI) 

No período que se abriu logo da Conferencia de Bretton Woods, en 1944, as taxas de cambio en todo o mundo eran pasaron a estar referidas ao dólar dos Estados Unidos, que podería ser cambiado por unha cantidade fixa de ouro. Este feito reforzou o dominio do dólar como moeda global.

A partir do colapso do réxime de taxa de cambio fixa e do padrón ouro, e da institución de taxas de cambio flutuantes logo do Acordo Smithsonian de 1971, a maioría das moedas do mundo deixaron de estar vinculadas ao dólar. Porén, tendo en conta que os Estados Unidos teñen a economía máis grande do mundo, as transaccións internacionais continúan a ser a referencia desta moeda, que consolidou a súa posición de moeda global.

Segundo o economista Robert Gilpin, "entre o 40 e o 60 por cento das transaccións financeiras internacionais están denominadas en dólares. Durante décadas, o dólar tamén foi a moeda de reserva principal do mundo; en 1996 representaba aproximadamente dous terzos das reservas de divisas no mundo", contra o aproximadamente un cuarto que lle corresponde ao euro.Gilpin, Robert. Global Political Economy: Understanding the International Economic Order. Princeton University Press. 2001. ISBN 978-0691086774

dereita|300px|miniatura|Uso internacional do euro e do dólar estadounidense

O rublo de Belarús está vinculado ao euro, ao rublo ruso e ao dólar nunha "cesta de moedas".
Varias moedas do mundo continúan a estar vinculadas ao dólar. Algúns países, como Ecuador, O Salvador e Panamá, deron un paso máis e mesmo eliminaron as súas propias moedas nacionais en favor do dólar estadounidense.

Só houbo dous desafíos importantes ao status do dólar como moeda global. Durante a década de 1980, o ien xaponés tivo un uso progresivo como moeda internacional, aínda que esa situación mudou coa recesión xaponesa da década seguinte."CHRONOLOGY-Milestones in the yen's history". Reuters. 13 de maio de 2008. Máis recentemente, o euro supón unha competencia cada vez maior para a preponderancia do dólar nas finanzas internacionais.Alves, F. "Dólar perderá a função de moeda global". En Estadão. Economia e Negócios. 3 de decembro de 2001.

 Euro (século XXI) 

O euro herdou o seu status como unha das moedas de reserva importantes do antigo marco alemán, e a súa contribución ás reservas oficiais aumentou á medida que os bancos van procurando diversificar as súas reservas e que comercio na eurozona se expande.Ewe-Ghee Lim. "The Euro’s Challenge to the Dollar: Different Views from Economists and Evidence from COFER (Currency Composition of Foreign Exchange Reserves) and Other Data". International Monetary Found Working Paper. 2006.

Igual que sucede co dólar, algunhas moedas do mundo están vinculadas ao euro. Trátase fundamentalmente de moedas da Europa do leste, como o lev búlgaro, aínda que hai outras da África occidental como o escudo de Cabo Verde e o franc CFA. Outros países europeos, mesmo sen ser membros da Unión Europea, adoptaron o euro en virtude de unións monetarias e acordos cos Estadops membros, ou mesmo de xeito unilateral, substituíndo as súas moedas propias: Andorra, Mónaco, Kosovo, Montenegro, San Marino e a Cidade do Vaticano.

En decembro de 2006, o euro superara o dólar no valor combinado da masa monetaria en circulación. O valor dos billetes de euro en circulación aumentou a máis de 610 mil millóns de euros. Un informe de 2016 da Organización Mundial de Comercio amosa que o comercio mundial de enerxía, de alimentación e do sector servizos e comercio de servizos se realiza nun 60 % con dólares e nun 40 % con euros.Atkins, R. "Euro notes cash in to overtake dollar". Financial Times. 27 de decembro de 2006.

 O renminbi chinés 

Como resultado da rápida internacionalización do renminbi, en 2013 esta moeda converteuse na oitava unidade máis comercializada do mundo.

A finais de novembro de 2015, o renminbi chinés pasou a ter a consideración de moeda internacional.Frankel, J. "The rise of the renminbi as international currency: Historical precedents". VOX. 10 de outubro de 2011.

 Propostas do século XXI 
En 2009, no marco dos cumios do G20 en Londres e do G8 en L'Aquila, Italia, o Kremlin defendeu a existencia dunha moeda de reserva supranacional como parte dunha reforma do sistema financeiro global. O presidente ruso Dimitrii Medvedev acompañou este desexo coa presentación dunha moeda cuñada coa lenda UNITY IN DIVERSITY ("unidade na diversidade"), deseñada por Luc Luycx, como exemplo dunha futura moeda global."Medvedev Shows Off Sample Coin of New ‘World Currency’ at G-8". Voltairenet.org. 11 de xullo de 2009."Russian Proposals to the London Summit (April 2009)". Na web da Presidencia de Rusia. 16 de marzo de 2009.Iosebashvili, I. "At G20, Kremlin to Pitch New Currency". The Moscow Times. 17 de marzo de 2009.

O 24 de marzo de 2009, Zhou Xiaochuan, presidente do Banco Popular da China, reclamou unha "reforma creativa do sistema monetario internacional existente cara a unha moeda de reserva internacional", para "reducir signitivamente os riscos dunha crise futura e mellorar a capacidade de xestión das crises". Zhou suxeriu que os dereitos especiais de xiro do Fondo Monetario Internacional  (unha cesta de moedas que abrangue o dólar, o euro, o renminbi, o iens e a libra esterlina) poderían servir como supermoeda de reserva soberana, non doadamente influíble polas políticas de países individuais. Porén, o daquela presidente dos Estados Unidos, Barack Obama, rexeitou a suxestión asegurando: "o dólar é extraordinariamente forte neste momento".Bristow, M. "China presses G20 reform plans". BBC News. 24 de marzo de 2009."Obama rejects China's call for new global currency". UNIAN. 25 de marzo de 2009,

O 30 de marzo de 2009, no segundo cumio de Suramérica e a Liga Árabe en Qatar, o daquela presidente venezolano Hugo Chávez propuxo a creación dunha petromoeda, o "petro", que estaría apoiada polas enormes reservas de petróleo dos países produtores."Chavez to seek Arab backing for 'petro-currency'". En USA Today. 31 de marzo de 2009.Griffin, A. C. "Chávez lanzará el "petro" como moneda mundial". CadenaGlobal.com. 31 de marzo de 2009."Chávez propone en Qatar la petro moneda". El Nacional. 31 de marzo de 2009.
miniatura|Deseño de Luc Luycx de 2009 para unha moeda global, presentado nun cumio do G8 en L'Aquila, Italia

 Moeda única global 
Unha concepción alternativa dunha moeda global refire á existencia dunha única unidade monetaria mundial ou supermoeda, como as propostas "terra" ou DEY (acrónimo en inglés de dollar, euro, yen), emitida e apoiada por un banco central, para ser utilizada en todas as transaccións e en calquera lugar do mundo, independentemente da nacionalidade das entidades implicadas na transacción (individuos, empresas, gobernos ou outras organizacións).“There’s A New ‘Dey’ Coming!”. En Sound The Midnight Cry. 20 de outubro de 2008.

Os defensores dunha unidade monetaria global (sinaladamente Keynes, que chegou a propora a creación da unidade "bancor") argumentan adoito que tal moeda non sufriría inflación, que en casos extremos ten efectos desastrosos para as economías.McConnachie, A. "How Keynes’ Bancor International Trade Currency Would Work ". En Prosperity. Maio de 2003. Ademais, moitos postulan que unha única moeda global faría que a xestión dos negocios internacionais sería máis eficiente e se alentaría o investimento estranxeiro directo."Related Currency-Oriented Organizations". Single Global Currency Association.

Hai moitos variantes desta idea, incluída a posibilidade de que fose administrada por un banco central global que definiría o seu propio padrón monetario ou que acollese o padrón ouro. Os defensores sinalan que o euro é un bo exemplo de moeda supranacional exitosa xurdida da unión de nacións con linguas, culturas e economías diferentes.Wallenwein, A. "A Single  Global Currency? Sure, Why not. But, Only if it's  Gold and Silver Bullion!". En Gold Eagle. 8 de xullo de 2005.

Ademais da idea dunha única moeda mundial soa, tamén se suxiriron algunhas propostas de que no mundo coexistan diversas moedas globais que interactúen nun sistema de mercado singular. A aparición e a evolución das moedas globais dixitais que son propiedade de empresas privadas fai pensar que diversas moedas globais poidan ofrecer formatos máis amplos para o comercio á medida que se van expandindo e gañando aceptación.Zhong, D. "World currency, a different proposal ". Quora. 28 de xaneiro de 2016.

A cadea de bloques ofrece a posibilidade de que un sistema descentralizado que funcione cunha mínima intervención humana poida eliminar as discusións sobre quen debería administrar un hipotético banco central global. Bitcoin é ata agora a candidata máis clara para ocupar este lugar.Bershidsky, L. "How About a Global Currency?". Bloomberg. 1 de xullo de 2015."Bitcoin é a nova moeda global? ". En Money Times. 30 de outubro de 2017.

 Notas 

 Véxase tamén 

 Outros artigos 

 Criptomoeda
 Dólar internacional
Dólar de comercio
Spesmilo
Stelo
 Moeda de reserva

 Bibliografía 

Drummond, I. M. The Gold Standard and the International Monetary System, 1900-1939 (Studies in Economic and Social History). Macmillan Pub Ltd. 1988. ISBN 978-0333372081
Friedman, M.; Schwartz, A. A Monetary History of the US 18671960. Princeton University Press. 1963. ISBN 0-691-04147-4
Kemmerer, E. W. Gold and the Gold Standard: The Story of Gold Money Past, Present and Future. McGraw-Hill Book, Company, Inc. Princeton. 1994. ISBN 9781610164429
Osborne, T. J. Pacific Eldorado: A History of Greater California. John Wiley & Sons. 2012. ISBN 978-1-118-29217-4
Woodcock, R. Globalization from Genesis to Geneva: A Confluence of Humanity. Trafford Publishing. 2009. ISBN 978-1-4251-8853-5.

 Ligazóns externas 

 Asociación para a Moeda Única Global

Categoría:Moedas alternativas
Categoría:Política económica
Categoría:Xeopolítica